Lectio Divina

*fuq il-Vanġelu tal-Ħadd*

2 Ħadd tal-Avvent

Sena A

Mt 3:1-12

F’dawk il-jiem deher Ġwanni l-Battista jipprietka fid-deżert tal-Lhudija

Din is-silta tagħmel parti minn sezzjoni tal-vanġelu skont Mattew (3:1-4:11) li tgħaqqad il-parti tat-tfulija ta’ Ġesù (kap. 1-2) mal-bidu tal-ministeru pubbliku tiegħu (minn Mt 4:12). L-espressjoni «f’dawk il-jiem», fl-isfond tal-użu tagħha anke fit-TQ, tindika perijodu ġdid li aktar milli sinfikat kronoloġiku għandu sens eskatoloġiku u Messjaniku (cf. Għam 5:18-20; Ħos 6:1-3; Mik 4:6-7). F’Mt, il-Battista jidher (gr. «παραγίνομαι»; tr. paraginomai = to be present, to come near, approach; to come forth, make one's public appearance) mingħajr ebda preżentazzjoni qabel, l-istess kif jidher Kristu fil-Ġordan biex jitgħammed (v.13). L-evanġelista jpoġġi f’paralleliżmu lil Ġwanni u lil Kristu (cf. 3:1 // 3:13; 3:5 // 4:25), filwaqt li hija indikata s-superjorità tal-Messija fil-konfront tal-Prekursur tiegħu: «ġej warajja min hu aqwa minni» (v.11). Fil-mixja tal-Avvent, il-Battista hu akkumpanjatur essenzjali (flimkien mal-Verġni Marija) biex jindikalna lil Kristu bħala ċ-ċentru tal-istorja, kemm dik universali kif ukoll dik personali (din l-importanza tidher mill-prominenza tal-figura tal-Battista fil-vanġeli tal-Ħdud tal-Avvent: fis-sena A lil Ġwanni nsibuh fit-II Ħadd b’din is-silta; u fit-III Ħadd [Mt 11:11]). Ġwanni huwa x-xhud tad-Dawl veru li jdawwal lill-bniedem (cf. Ġw 1:8), li d-dehra tiegħu mhijiex sempliċi apparenza imma missjoni mogħniha minn Alla b’mandat preċiż sabiex «jipprietka» (vb. «κηρύσσω»; tr. kerusso = to proclaim after the manner of a herald) bħala l-messaġġier tal-wasla taż-żmien tal-Messija. Il-post fejn dan iseħħ huwa «d-deżert tal-Lhudija», art ta’ ġebel u mhix maħduma, post ta’ solitudni, ideali biex wieħed jisma’ l-kelma tal-Mulej u jġedded il-fedeltà tal-Patt (cf. Is 41:18-20; 43:19; Ħos 2:16; Ġer 2:2-23). Huwa l-post li joffri rifuġju lill-bniedem ġust ippersegwitat (bħal Mosè [Eż 2:15]; il-profeta Elija [1Slat 19:4]; u Mattatija [1Mak 2:29-30]). Fid-deżert Ġesù huwa mġarrab mix-Xitan (cf. 4:1-11), fejn iwarrab mad-dixxipli għall-mistrieħ (cf. Mk 6:32), fejn tiġi mħarsa l-Knisja (Apk 12:6.14). Hu allura l-post fejn għandu jkun id-dixxiplu li jixtieq jisma’ lill-Imgħallem tiegħu.

u jgħid: «Indmu, għax is-Saltna tas-Smewwiet waslet.»

Il-missjoni u l-messaġġ ta’ Ġwanni huwa s-sejħa għall-indiema (gr. «[Μετανοεῖτε](https://www.laparola.net/greco/parola.php?p=%CE%BC%CE%B5%CF%84%CE%B1%CE%BD%CE%BF%E1%BD%B3%CF%89)» [imptv. pres. pos.]; tr. *metanoeite*; Vulg: «*paenitentiam agite*»): hija tip ta’ ndiema li titlob radikalità: il-bidla ta’ mentalità, ta’ stil ta’ ħajja, li tesiġi li wieħed jieħu pożizzjoni fil-konfront ta’ Alla u jerġa’ lura għandu (it-tema tas-*shub* [ritorn] tat-TQ li għaliha jsejħu l-Profeti cf. *Eżek* 18:30-32). Is-sejħa hija ndirizzata lil kulħadd għax ilkoll midinbin (cf. *1Ġw* 1:8-10) u jeħtieġ nagħmlu għażla deċiżiva quddiem il-Messija (cf. *Lq* 11:23). Din il-kelma tal-Battista nistgħu ngħidu li hi l-ewwel u l-aħħar kelma li tħaddan il-Vanġelu kollu: hija l-istess kelma li nsibu fuq fomm il-Mulej (*Mt* 4:17), fuq fomm l-Appostlu Pietru fiż-żerniq tal-Knisja nhar Għid il-Ħamsin (cf. *Atti* 2:38), u fuq fomm l-Ispirtu li jkellem lis-seba’ Knejjes (cf. *Apk* 2-3). Din is-sejħa hi mibnija fuq il-miġja tas-«Saltna tas-Smewwiet» (*Mt* juża «smewwiet» minflok «Alla» [*Mk*; *Lq*] f’sens tar-riverenza tal-Poplu l-Magħżul lejn l-isem divin), li mhijiex ħakma territorjali imma spiritwali, li filwaqt li tesprimi l-qawwa ta’ Alla, tfisser ukoll l-indħil kollu ħniena tiegħu fl-istorja tal-bnedmin sabiex jeħles lill-Poplu tiegħu mill-ħakma tad-dlam (tad-dnub, tal-mewt, tax-Xitan) u jerġa’ jwaqqaf l-armonija tal-ħolqien bil-Patt il-Ġdid (cf. *Kol* 1:13-14). Din is-Saltna «waslet» għax issa l-Ispirtu ta’ Alla jibda jeħles lill-bniedem mill-ħakma tal-ħażen: il-konverżjoni issir urġenti għax possibli, għax wasal iż-żmien li Alla jeħles lill-Poplu tiegħu (cf. *Mt* 12:28).

Għax għalih kien ingħad permezz tal-profeta Isaija, meta qal, ‘Leħen ta’ wieħed jgħajjat fid-deżert: Ħejju t-triq tal-Mulej, iddrittaw il-mogħdijiet tiegħu.’ Dan Ġwanni kellu fuqu libsa tax-xagħar tal-ġemel, bi ħżiem tal-ġild madwar qaddu, u l-ikel tiegħu kien ġradijiet u għasel selvaġġ.

Il-kelmiet tal-profeta Isaija lill-Poplu li qed jirritorna mill-eżilju tal-Babilonja (cf. *Is* 40:3), issa jitwettqu fil-profezija tal-Battista, b’messaġġ ċar sabiex wieħed *iħejji* għall-Mulej li ġej. Ġwanni huwa l-profeta li jħejji lin-nies biex jilqgħu s-Saltna u li jixhed li Ġesù huwa l-Messija. Il-missjoni profetika tiegħu hi mfissra minn *Mt* anke bid-deskrizzjoni li jagħti dwaru: hu jgħix ħajja iebsa, penitenzjali (li ddaħħal f’dak l-ispirtu ta’ penitenza li jippreċedi ċ-ċelebrazzjoni ta’ festi kbar), u jilbes il-ħwejjeġ tal-profeta (cf. *2Slat* 1:8; *Żak* 13:4). Il-«ħżiem tal-ġild» juri l-atteġġjament ta’ min hu dejjem lest biex iwieġeb għas-sejħa ta’ Alla, ta’ min hu għaqli u jistenna lill-Għarus (cf. *Lq* 12:35; *Mt* 25:1-12). Il-«ġradijiet» li jiekol huma ħlejjaq li jeqirdu kollox u ma jkunx jifdal x’tiekol ħlief lilhom stess (cf. *Lev* 11:22) filwaqt li l-«għasel selvaġġ» huwa sustanza li wieħed isib fl-arbuxelli tal-post. F’dan il-kuntest, interpretazzjoni possibbli li wieħed jista’ jagħti tal-art «tnixxi ħalib u għasel» li l-Mulej jagħti lill-Poplu (cf. *Eż* 3:8; *Lev* 20:24 etċ.) hija ta’ art li mhix għammiela daqs dik tal-Eġittu, iżda li hija mbierka minn Alla bħala dik li hu jagħti lill-Poplu tiegħu meħlus mill-jasar. Il-profeta allura huwa l-bniedem li jgħix tassew fit-twemmin ta’ din il-barka tal-Mulej, tal-providenza tiegħu.

U kienet tmur għandu Ġerusalemm u l-Lhudija kollha u l-inħawi kollha ta’ madwar il-Ġordan, u kienu jitgħammdu minnu fix-xmara Ġordan huma u jistqarru dnubiethom.

Il-ħajja u l-messaġġ iebes ta’ Ġwanni jiġbed madwaru lill-poplu li jersaq biex jitgħammed. Fi żmien il-Battista kienu jeżistu diversi forom ta’ magħmudijiet (kemm ritwali tal-Poplu Lhudi kif ukoll f’komunitajiet bħal dik ta’ Qumran). Milli jidher dik ta’ Ġwanni kienet differenti fil-fatt li kienet irrepetibbli u marbuta mat-temma taż-żminijiet. *Mt* ma jsemmix li din il-magħmudija hija għall-maħfra tad-dnubiet (kif jagħmel *Mk* 1:4), x’aktarx għax din issir biss possibbli permezz tad-demm ta’ Ġesù imxerred fuq is-Salib (cf. *Mt* 26:28). L-*istqarrija tad-dnubiet* li ssir hija kemm waħda kollettiva ta’ Poplu li tbiegħed minn Alla u waqa’ fl-infedeltà (cf. *Esd* 9:6-7; *S* 78), kif ukoll waħda personali (*S* 51).

Kif ra bosta mill-Fariżej u mis-Sadduċej ġejjin għall-magħmudija tiegħu, qalilhom: «Ja nisel il-lifgħat, min uriekom kif għandkom taħarbu mill-korla li ġejja? Agħmlu mela frott xieraq tal-indiema. U taħsbux li tistgħu tgħidu fikom infuskom, ‘Għandna b’missier lil Abraham,’ għax ngħidilkom li Alla, minn dan l-istess ġebel, jista’ jqajjem ulied lil Abraham.

Il-vv. 7-12 jiffurmaw il-qofol tal-predikazzjoni ta’ Ġwanni li nistgħu naqsmuha f’dik apokalittika (vv. 7-10) u dik messjanika (vv. 11-12). Il-Fariżej u s-Sadduċej huma żewġ gruppi li flimkien jirrapreżentaw il-Ġudajiżmu uffiċċjali. Minkejja li kienu differenti u kellhom kuntrasti bejniethom, ilkoll kienu mmarkati minn atteġġjament ta’ għeluq lejn il-konverżjoni. Filwaqt li l-Fariżej kienu jserrħu fuq l-osservanza legalistika tal-preċetti u l-liġijiet b’sens ta’ awto-suffiċjenza spiritwali, is-Sadduċej kienu jserrħu fuq il-poter tagħhom fil-livelli għolja tal-awtorità reliġjuża u f’ħajja ta’ kompromessi ma’ min hu fis-setgħa (Rumani). Iż-żewġ gruppi huma msejħa b’mod qawwi bħala «nisel il-lifgħat», sinjal tal-ostinazzjoni fil-ħażen (cf. *Is* 14:29; 59:5) ta’ min jilbes faċċata reliġjuża imma qalbu hija magħluqa għall-fidwa tal-Messija (cf. *Għam* 5:21-27; *Is* 1:10-20; 29:13-14; *Ġer* 7:1-8; ara Omeliji tal-Papa Franġisku f’Ta’ Pinu u fuq il-Fosos tal-Furjana [2-3 Apr 2022]). Hu minħabba dan l-atteġġjament tagħhom li huma jirċievu kliem iebes min-naħa ta’ Ġesù li wkoll jseħilhom: «nisel il-lifgħat» (*Mt* 12:34; 23:33). Wieħed m’għandux jikkuntenta billi jappella għall-fatt li hu min-nisel ta’ Abraham, imma jkollu l-istess atteġġjament tiegħu ta’ fidi u apertura lejn it-turija ta’ Alla li huwa l-għajn tal-ħajja u tas-salvazzjoni (cf. *Ġw* 8:39). Dak li hu meħtieġ mhux appartenenzi u ġesti esterjuri, imma għemejjel ħierġa minn qalb sogħbiena li tagħmel «frott xieraq tal-indiema».

Il-mannara ġa tressqet ma’ għerq is-siġra; u għalhekk, kull siġra li ma tagħmilx frott tajjeb titqaċċat u tinxteħet fin-nar.

Il-lingwaġġ użat minn Ġwanni huwa tipiku tal-Profeti: hija «l-mannara» li tnaddaf minn dak li huwa marid u ħażin sabiex tagħmel possibbli li tinbet «ir-rimja» tas-salvazzjoni (cf. *Is* 10:33-11:1; *Ġer* 22:7; 46:22-24). Hija l-ħidma ta’ Alla nnifsu (*passivum theologicum*) li jifforma mill-Poplu infidil dak il-fdal tal-persuni li jibqgħu fidili għall-Patt. Issa ż-żabra hija waħda radikali, mill-għeruq, u għalhekk hija meħtieġa konverżjoni mill-għeruq sabiex il-miġja tal-Messija (il-«Jum tal-Mulej») ma tkunx il-jum tal-kundanna definittiva (cf. *Għam* 5:18; *Is* 2:6-22; *Ġer* 30:5-7; *Sof* 1:15).

Jien, ngħid għalija, ngħammidkom bl-ilma għall-indiema; imma min ġej warajja hu aqwa minni, u jien ma jistħoqqlix inġorr il-qorq tiegħu. Hu jgħammidkom bl-Ispirtu s-Santu u n-nar. Il-midra qiegħda f’idu, biex iderri l-qiegħa tiegħu u jiġbor il-qamħ fil-maħżen, imma t-tiben jaħarqu b’nar li ma jintefiex.»

Ġwanni hu l-bniedem umli li jagħraf l-irwol u l-limiti tal-missjoni tiegħu f’rabta ma’ Dak li ġej warajh. Il-missjoni tiegħu hi li jindika lill-Messija, «l-imħallef tal-ħajjin u tal-mejtin» (*Atti* 10:42), li fih jintemmu l-profeziji kollha rigward l-intervent ta’ Alla li jibgħat l-Ispirtu tiegħu (cf. *Is* 9:1-6; 11:1-2; *Eżek* 36:27; *Ġoel* 3:1-5; *Atti* 2:3-4) u jippurifika bin-nar nhar il-Jum tal-ġudizzju tiegħu (cf. *Għerf* 5:23; *Is* 24:6; 30:28; *Mal* 3:2-3). Il-Battista għandu viżjoni apokalittika tal-Messija: din tikkuntrasta ma’ dik li Ġesù jagħti tiegħu nnifsu (cf. *Mt* 11:2-11: Vanġelu tal-III Ħadd tal-Avvent [A]). Iżda dan ma jnaqqas xejn mill-ħtieġa urġenti li wieħed jikkonverti u jħejji ruħu biex jilqa’ u jgħix il-ħajja l-ġdida li fiha ġejna mgħaddsin «bl-Ispirtu s-Santu u n-nar» dakinhar tal-Magħmudija tagħna (cf. *Rum* 6:1-4).

Għar-riflessjoni

Il-Vanġelu tal-lum jgħidilna: ittamaw fil-miġja tiegħu u bħal Ġwanni l-Battista, bil-fidi tiskopruh riesaq lejkom. Allura li nimxu wara Kristu jfisser li nsiru messaġġiera tal-miġja tiegħu fil-ħajja ta’ dawk ta’ madwarna. Li nimxu qabel Kristu, bħal Ġwanni l-Battista, ifisser li nxandru li hu jiġi jżur il-ħajja ta’ kull mara u ta’ kull raġel li jkunu jistennewh, li jittamaw fil-miġja tiegħu; li hu jiġi fil-ħajja tagħhom kif ġie fil-ħajja tagħna: f’laqgħa deċiżiva u fi tmiem ta’ mixja li fiha niskopru – għall-ewwel darba u għal ħajjitna kollha – li aħna maħfurin u maħbubin kif aħna. Hu dan il-messaġġ, hi din il-Kelma li aħna nwasslu lil dawk kollha li niltaqgħu magħhom f’salib it-toroq ta’ ħajjitna.

Élian Cuvillier, *La Parola e noi. Donne e uomini della Bibbia interpreti delle nostre vite*, = Spiritualità biblica, Edizioni Qiqajon, Magnanon (BI) 2021, 54.